Tájékoztatás a kamarai továbbképzés rendszeréről

A továbbképzési kötelezettséget „az építésüggyel kapcsolatos egyes szabályozott szakmák gyakorlásához kapcsolódó szakmai továbbképzési rendszer részletes szabályairól” szóló 103/2006. (IV. 28.) Korm. rendelet állapítja meg és szabályozza.

A továbbképzési kötelezettség:
a kormányrendelet hatályba lépésének napjától, 2007. január 1-től áll fenn.
Továbbképzésre kötelezett minden jogosultsággal rendelkező személy, akinek jogosultságát építésügyi jogszabályok alapján állapította meg a Kamara (építészeti-műszaki tervező, építésügyi-műszaki szakértő, építési műszaki ellenőr, felelős műszaki vezető) függetlenül attól, hogy tevékenységét kamarai tagsággal, vagy anélkül gyakorolja.

A továbbképzés két részből áll:
I.- kötelező részből, ami tanfolyam jellegű és 5 évben egy alkalommal kell teljesíteni meghatározott óraszámban,
II. – szabadon választható részből, ami pontot ér, és amelynek során 5 évenként 20 pontot kell összegyűjteni.

A kötelező továbbképzés

A továbbképzés kötelező része tanfolyam, amely jogi- pénzügyi, minőség és szabványügyi ismeretekből áll. A Magyar Mérnöki Kamara (MMK) továbbképzési rendszerében ezen ismeretek 
a)	általános és 
b)	szakterületi részre vannak bontva, amit az MMK tagozati rendszere szerinti eltérő képzettségek indokolnak.

Az általános modul olyan jogi- pénzügyi, minőség és szabványügyi ismereteket tartalmaz, amelyek a szakképesítéstől függetlenül minden szakmagyakorló számára fontosak (pl: az építési törvény, a közbeszerzési törvény vonatkozó rendelkezései, általános szabványügyi ismeretek, tűzvédelem, stb.). 

A szakmai modul olyan jogi- pénzügyi, minőség és szabványügyi ismereteket tartalmaz, amelyek egy adott képesítéshez és tevékenységhez kapcsolódnak, (pl: bányatörvény, a hírközlés szabályozása, ágazati szabványok műszaki tartalma, stb)

Hogyan lehet teljesíteni a kötelező továbbképzést?

A kötelező továbbképzés szervezésének lehetőségét pályázat útján 20 intézmény nyerte el, valamennyi felnőttoktatási akkreditációval rendelkezik.
A kötelező továbbképzés szervezőinek neve, elérhetősége, az általuk oktatott modulok, a jelentkezés helye és egyéb fontos információ a honlapon a továbbképzés címszó alatt a kiemelt tartalmak között megtalálható. (2 db zöld színű táblázat, és órarendek)
A honlapon közzé tett táblázat(ok)ból ki kell választani a megfelelő modulokat, (lehetőleg azonos tanfolyamszervezőtől, mert az időben és anyagilag is kedvezőbb). 
Jelentkezni a tanfolyamszervezőnél kell, a táblázatban megadott elérhetőség egyikének segítségével.

Figyelem:
A honlapon megadott időpontok tájékoztató jellegűek, azok változhatnak és további időpontokban a tanfolyam szervezői az oktatást az igényeknek megfelelő számban megismétlik. A tanfolyamokra való jelentkezés lehetőségeiről és pontos kezdési napjáról a szervezők adnak felvilágosítást.

A távoktatásos és a kontaktórás továbbképzési forma egyenértékű.

A kötelező továbbképzés teljesítése

a) tervezési és szakértői jogosultsággal rendelkezők számára:
-	általános modul (5-6 órás)
-	szakmai modul (5-6 órás)
teljesítéséből áll.
b) építési műszaki ellenőri és felelős műszaki vezetői jogosultsággal rendelkezők részére
-	általános modul (5-6 órás)
-	szakmai modul (5-6 órás)
-	munkabiztonsági modul (3 órás)
teljesítéséből áll.

A szakmai modulok esetében a jogosultsághoz (ill. több jogosultság esetén az egyikhez) kötődő modult kell választani, de a MMK elfogadja a rokon szakterületen teljesített modult is.

Budapest, 2008. július

Magyar Mérnöki Kamara
Oktatási és Továbbképzési Iroda